NOVENA HAN

INMACULADA CONCEPCION

Kun PDF | Paper size: A5 (1/2 of A4 paper)

Kun may-ada mga sayop dida hini nga rito, novena o paga-mapo alayon pag-email: pagampokita@gmail.com

www.pagampokita.com

NOVENA HAN

INMACULADA CONCEPCION

PAKIPASAYLO:

Ginuo ko, Jesucristo...

PAG-AMPO IKINAADLAW:

Sarabat

Maluluy-on ug labi ka putli nga Maria, nga ginrayandayan ka sa Dios hadto nga urusahon nga kaudganan nga ha imo la ighatag: an pagpanamkunam ha imo gawas han sala nga panurundon; itubyan gad man ha amon an mga pinangangaro namon dida hini nga Novena.

Sanglit kay imo man binati an espirituhanon nga katam-is han kaputli ha kalag; kay waray ka man hialpi han Sala; buligi kami, mahigugmaon namon nga Iroy nga makagdara kami hin matadong ug uray nga kinabuhi, basi kon mag-ukoy na kami dida ha pagkamasinugtanon sa Dios, bumati man kami hadton nga kadait ha kasingkasing ug kamurayaw ha hunahuna nga kalugaringon la han mga kalag nga santo.

Nakita ka man nga iini kami nabubutnga han mga kakurian hinin kinabuhi; mga kakurian ha kalag tungod han mga panulay ug han amon kamaluya, ngan mga kakurian ha lawas tungod han mga kasungkuan. Kay ikaw man an marig-on nga amon darangpan, nadangop kami ha imo, giuurayi nga Iroy sa Dios, nga imo unta kami tagan hin marig-on nga kasingkasing nga amon ika-aato han sala, nga amon ika-aantos nga cruz nga amon tungod dinhi ha tuna.

Karawata, Iroy namon, inin amon mga pangamuyo ngan dad-a, ngadto ha tiilan han amon diosnon nga Anak, basi tungod ha imo isaribo Niya ha amon an Iya mga pagkaluoy. Amen

Isunod an Pag-ampo hito nga adlaw han Novena

SYAHAN NGA ADLAW

Dida hini nga adlaw pangaro kita kan Maria Santisima hin kinasingkasing nga pagdebocion han iya Inmaculada Concepcion.

PAG-AMPO: Putli namon nga Iroy, tungod han pagtungdi ha imo hin pagka-Iroy han Dios, Anak pinasikaran han paggawas ha imo han sala nga panurundon nga tikang kan Adan nakadum-it han ngatanan nga mga kalag, nangangamuyo kami ha imo nga ihatag mo ha amon mga kasingkasing an inungod nga pagdebocion hini nga imo kaudganan han Inmaculada Concepcion, an kawaray sala nga panurundon tikang han pagtudkan ha imo.

Dida hini nga imo kaudganan iginpakita han Diosnon nga Anak an Iya gugma ha imo kay waray Niya itugot nga bisan hin, usa la kadali mahimo ka nga oripon han yawa dida hin bisan ano nga sala; talinguhaa man, Iroy namon, nga maalid-agid an gugma namon ha imo han gugma ni Jesucristo kay imo man liwat kami mga anak. Dida ha pagpalandong nga waray ka kadarahigi ha sala, kumilala unta kami han imo pagkabirilhon, pagmahalon ka han amon kasingkasing nga masunod kami han imo dalan han kaputli. Kay an nakadaug han panulay kay ikaw an nagtamak han ulo han yawa sugad han pulong han Santos nga Surat, tagi man kami hini nga pagdarag-an ug kay napara naman an amon sala nga panurundon didto ha pagbunyag, diri na unta namon pagdum-itan an amon mga kalag hin bisan pa ano nga sala.

lni nga amon pagsaurog han imo kaudganan han paghigawas han sala mahimo unta nga tigaman han amon pag-alagad ha imo ha bug-os namon nga kinabuhi basi ha katapusan dad-on mo kami ngadto han ginhadian ni Jesucristo nga imo Anak. Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

ORHI NGA PAG-AMPO HA IKINAADLAW

Sarabat

Gisasantosi nga Iroy namon, pagkaurusahan han imo kaudganan, nga ha ngatanan nga mga tawo, ikaw la an iginpagawas han sala nga panurundon nga sugad hin usa nga baha nga tubig nga mahugaw, nakalumos han ngatanan nga mga anak ni Adan. Pagdayigon ka, pinili nga bukad han tuna kay tungod ha imo kauray nakahatag ka hin katahom han kalibutan! Maghimaya ka, baraan nga binuhat, nga natakos ka mapili hin pagka-Iroy sa Dios!

Kay an imo man kasingkasing in nahibaro hin paghigugma hin hingpit sa Dios, nangangamuyo kami ha imo nga itanom mo unta an binhi hini nga higugma dinhi ha amon mga kasingkasing, ngan kon maada na ikaw ngahaw in pagparabong basi ikalinaw an amon kinabuhi ni Jesucristo nga amon Ginoo ug imo Anak.

Tungod hini, pakilalaha kami han kamaraut han sala, pasab’ta kami han mga limbong han kalibutan, pakitaa kami han langitnon nga alimyon han pagkaputli; ayaw itugot nga pagdag-on kami han panulay, lugod tutdo-i kami han matadong nga dalan tipakadto han himaya nga dayon. Amen.

M: An pagpanamkon ha imo gawas han sala, 0 Virgen Iroy sa Dios.

B: Nakalipay han bug-os nga kalibutan.

PAG-AMPO: O Dios nga basi makag-andam ka hin takos nga urukyan han Imo Anak, igingawas Mo an Virgen Maria han sala nga panurundon; nangangamuyo kami ha Imo nga, sugad nga igingawas Mo hiya han sala tungod han mga kabaralsan han tiarabot hadto nga kamatayon han Imo ngahaw Anak, igpakatakos Mo man unta an paghatag ha amon nga, tungod han kanan Virgen ngahaw panabang, dumangat kami nga waray na dum-it ngada ha imo atubangan. Tungod kan Jesucristo ngahaw nga amon Ginoo. Amen.

Ave Maria Purisima

sin Pecado Concebida

IKADUHA KA ADLAW

Dida hini nga adlaw pangaro kita kan Maria Santisima nga hiya in ma-aton surundon han mga ginawian nga cristiyanos

PAG-AMPO: Iroy namon nga langitnon, nag-uukoy kami dinhi ha tuna daug han amon ngahaw  kamaluya. Tungod han sala nga panurundon, waray kami pakasunod han kamatadong nga iginrayandayan sa Dios han duha nga kalag han siyahan nga mga kag-anak lugod amo in amon naangkon an pagsidmi ha amon hunahuna dida ha pamiIing han matadong, an kamadali madaug ngan an waray pulos nga mga karuyagon han amon lawas. Madali-ay kami malimbungan han sala kay anak man kami han sala.

Kundi ikaw, Virgen nga gisasantosi, nahigawas ka hini ngatanan nga mga sakit nga espirituhanon kay nahigawas han ira burabod nga amo an sala nga panurundon. Sanglit an imo kinabuhi nahimo nga parungpon hin mga bukad; an mga bukad han nababatasan nga mag-upay nga mga gawi han lain nga pulong an mga virtudes. Ug tungod hini, sunod kan Jesucristo, ikaw an gihahataasi nga susgaranan han pagkasantos.

Nangamuyo kami ha imo, Virgen nga Iroy, nga makasubad unta kami han Imo mga susgaranan basi an amon mga kalag magkaada hin mga sabong nga espirituhanon, an cristiyanos nga mga ginawian, Ginbilinan man kami ni Jesucristo hin damo nga kalain nga mga katigayunan hin pagsantos han iya mga grasya, hibaruan unta namon hin paggamit basi an amon kamaluya ha kasingkasing mahimo nga kamabakod hin pagbuhat han matadong. Matuman kunta.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

IKATULO KAADLAW

Dida hini nga adlaw, pangaro kita kan Maria Santicima nga mahuptan ta an gawi han kamapainubsanon.

PAG-AMPO: Iroy namon nga gimamahali, an gidadakoi nga karat’an hinin amon kinabuhi amo an amon mga pagpakasala. Ngan ha luyo han ngatanan nga amon sala, aada an pagpalabilabi ha atubangan sa Dios. An sala amo an pag-ato han kaburut-on sa Dios; ini nga pag-ato diri mahitatabo kon dida ha amon kasingkasing diri natago an pagpalabilabi nga ginluwas hadto ni Lucifer hin pagsering; diri ako maalagad sa Dios. Sugad hin ginugutiayan kami sa Dios kanay mga larang amon ginlaris. Sanglit an tambal han amon mga kalag nga masinaypanon, amo an pagpaubos ha atubangan sa Dios ug ha atubangan man han amon igkasitawo.

Ha ngatanan nga mga anak ni Adan hin-o an makakatutdo ha amon han matuod nga pagpaubos sunod kan Jesucristo kon diri ikaw? Waray binuhat sa Dios nga, sugad ha imo ginpuno Niya hin mga kaudganan, waray sugad han imo kalag nga ginrayan-dayan hin mga sabong nga langitnon, kundi waray man liwat sugad ha imo hin kamapainubsanon, ha butnga han mga kaudganan nga iginhatag han langit, labi an pagka-Iroy han Dios Anak ginluwas Mo adto nga mga pulong didto ha balay ni Santa Isabel; “Magdayaw han Ginoo an akon kalag kay siniplatan Niya an pagpaubos hini nga Iya suruguon.”

Nangangamaya kami ha imo, Iroy namon, nga kumilala man kami han amon matuod nga kahimtang ngan diri namon igpalabilabi an mga kalag kay siniplatan Niya an pagpaubos hini nga Iya suruguon.

Nangangamaya kami ha imo, Iroy namon, nga kumilala man kami han amon matuod nga kahimtang ngan diri namon igpalabilabi an mga hatag ha amon sa Dios. Ha amon la kalugaringon diri ngani kami an ulod ha tuna; kon lugaring may mga hiyas namon nga amon katungod, basi la namon gamiton hin pamiling han kahimayaan nga dayon. Kuhaa gad ha amon kasingkasing an tinguha hin kadarayawon ug an pagpalabilabi han bisan ano nga amon kahimtang dinhi ha tuna. Kay nagpaubos ka man ha bug-os mo nga kinabuhi, tutdoi kami han kamapainubsanon nga ma amo unta ini an matinikangan han paghinulsol namon han amon paglaris han kanan Dios mga sugo. Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

IKAUPAT KAADLAW

Dida hini nga adlaw pangaroa to kan Maria Santisima an ginawianpaghigugma sa Dios labaw han natanan nga butang han igkasitawo tungod sa Dios.

PAG-AMPO: Hadi ha higugma nga langitnon, mahigugmaon nga Iroy, igsiring ha imo Diosnon nga Anak nga gidadakoi nga sugo amo an sugo han paghigugma han igkasitawo. Tungod hini, an paghigugma sa Dios amo an harigi nga sinasarigan han pagkasantos han kalag. Ngan sanglit kay ngatanan nga mga kalag ikaw an gisasantosi, ikaw man an nagtag-iya han gidadakoi nga gugma:

Ihatag ha amon, Iroy nga langitnon an pakasunod hini nga imo susgaranan. Palagaha an amon dughan han gugma nga Diosnon; iduok ngada han kasingkasing ni Jesus inin matig-a ug mahagkot namon nga kasingkasing basi tapunan hito nga gugma; mawaray unta bisan ano nga ungara nga tunan-on dinhi ha amon kalag basi an ngatanan nga putok han amon kalag kasingkasing magtipakadto sa Dios.

Ikaw liwat, Virgen Maria, an gihahataasi nga susgaranan han paghigugma han igkasitawo tungod sa Dios. Didto ha tiilan han Cruz, upod an paghalad ni Jesucristo, itubyan mo an kinabuhi han Anak basi la an ngatanan nga mga iroy magtubyan han kinabuhi han iya anak, tigaman na ini han labi ka hingpit nga gugma tungod han kinabuhi han iya anak, tigaman na ini han labi ka hingpit nga gugma tungod han mga hinahalaran hito nga kinabuhi. Sanglit waray makakasukol han imo higugma ha amon, putli nga Iroy, kay waray makakasukol han imo binati didto ha Calbaryo han nahangkop ka han Cruz han imo diosnon nga Anak.

Tigaman hini nga imo gugma ha amon, nangangamuyo kami ha imo nga mahibaro unta kami hin paghigugma han amon igkasitawo diri la ha amon im-im kundi dida ha pagtalinguha han kaupayan niya nga lawasnon ug kalagnon, dida ha pagbulig han iya mga kasuruk-an ug dida ha paglikay han ngatanan nga makakahatag hin karat- an ha iya. Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

IKALIMA KAADLAW

Pangaroa ta hini nga adlaw kan Maria Santisima nga matikos an aton pagtuo han mga pagturun-an sa Dios ug han iya singbahan nga hinatag man niya an grasya han pagtuo hadton diri pa mga cristiyanos.

PAG -AMPO: Gimamatam-isi nga Iroy, kon an pagtuo amo adto pag-uyon han hunahuna han ngatanan nga mga kamatu-uran nga igintutdo sa Dios han tawo, an imo kinabuhi amo an mahamis nga salaming diin makikita an susgaranan han labi katikos nga pagtuo. An imo hunahuna waray gayod pagruhaduha han mga kamatuuran nga iginpasabot ha imo sa Dios, bisan kon an imo mga mata kinita hin mga butang nga sadang makahatag hini nga pagruhaduha.

Didto ha Belen kinita ka han imo bata nga natatawo dida halabi ka-kablas nga kahimtang ha butnga hin mga hayop; hinulid dida hin usa nga balalog, kundi waray kapara an imo hugot nga pagtuo nga an Bata amo an Dios nga tag-ada han langit ngan han tuna. Kinita ka nga hi Jesus gindadara ni San Jose pagkalagiw ngadto ha Egipto tungod han kahadlok han kabagnis hi Herodes, kundi buhi gihapon an imo pagtuo nga adto nga bata nga ikinakalagiw amo an Hadi han kahadian ug tag-iya han ngatanan nga gahom dinhi ha bawbaw han tuna. Kinita ka nga an imo Anak ginsasakit ug iginraraysang sa Cruz ug bisan kon ano in kataramayon han Iya kahimtang, waray umiban hin bisan gutiay an imo pagtuo ngadto nga nabitay  dida sa Cruz amo an Dios Anak, makagarahom nga waray katapusan.

Tungod hini kahingpit mo nga pagtuo, nangangamuyo kami ha imo, Iroy namon, nga parig-unon mo an amon mga hunahuna dida ha pagtuo han ngatanan nga mga kamatuoran nga iginbilin ni Jesucristo dida ha iya Singbahan. Kabiga man liwat, mananabang han mga kalag, ngada han matuod nga tuluuhan adton mga kalag nga nanhihimulag han pagtuo kan Jesucristo basi matuman na tinguha niya nga mausa la an pundok ha ubos hin usa nga magmarangno, Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

IKAUNOM KAADLAW

Dida hini nga adlaw, pangaro kita kan Maria Santicima nga diri ta ikahulop an aton kamaluya, lugod mabuhi an aton paglaom han kahuoy sa Dios ug han panabang niya man ngahaw nga aton Iroy.

PAG-AMPO: Virgen nga amon Iroy, kon naglalaga dida ha imo kasingkasing an higugma sa Dios, kon tikos kaupay an imo pagtuo han pulong sa Dios, buhi man liwat an imo paglaom han nakanhi kapa ha tuna, han Iya mga kaluoy ug pagbulig. Didto ha Cana nangaro ka han imo Diosnon nga anak han siyahan niya nga milagro nga bisan kon nagbaribad anay hi Jesucristo nga waray pa abut an Iya panahon, waray alpi hin bisan gutiay nga kahulop an imo kasingkasing, lugod nagsering ka han mga suruguon nga buhaton nira kon ano an isugo ni Jesus pagkawangon niya an imo pangaro. Sanglit man, ginbuhat ni Jesus adto nga milagro; an siyahan nga pagpakita Niya han Iya gahom ha atubangan hin kadam-an nga mga tawo.

Nangangamuyo kami ha imo, Iroy nga maluluy-on nga makuha man unta dinhi ha amon mga kasingkasing an kahulop hin pakaangkon han amon kahingpitan nga espirituhanon nga say maghadi han paglaom nga kon kami magtuman han amon katungdanan sugad han amon mahimo, diri manta ihihikaw sa Dios an Iya grasya ug an katapusan nga upa hadton matinumanon.

Matuod maluya kami ngan madali madaug han panulay nagdadara kami ha amon ngahaw hin magraot nga mga kapahon ha lawas, nabubutnga kami dinhi hinin mga panulay han kalibutan, kundi ha lain nga bahin buhi liwat an kanan imo Anak tinguha hin pagtabang han amon kamaluya. Pasabta gad kami nga kon ihatag han amon Diosnon nga Manunubos an Iya ngahaw kalugaringon nga Lawas ug Dugo dida han Santisimo Sacramento ha Altar, ano in diri Niya ihahatag nga amon pangaruon, ngan diri la makakadaot han amon pangamuyo updan hin tikos nga paglaom ngan hin dako nga tinguha pag-ayad han amon kinabuhi?

Manggud makakasala kami ngan diri na gad ngani kami angay pamati-an sa Dios kay ginbalikbalik namon an paglaris ha Iya katapos han lya mga pasaylo; kundi ginlalauman namon an imo mga kabaralsan, Iroy nga langitnon, kay sugad didto ha Cana, an imo pangaro din manta pagkakawangon ni Jesucristo. Palauma kami han imo pagbulig basi diri namon ruhaduhaan an pakadangat han himaya nga langitnon. Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

IKAPITO KAADLAW

Dida hini nga adlaw, pangaro kita kan Maria Santicima han kaputli han hunahuna, ha pulong ug ha buhat.

PAG-AMPO: Virgen han mga Virgen, Maria nga amon Iroy ha bug-os nga kalibutan ikaw an siyahan naghahalad sa Dios han imo kauray, ikaw an ginsundan han kadam-an nga mga babaye ug mga lalake nga putli ha atubangan sa Dios. Bisan han pagpasabta ha imo ni San Gabriel nga magigin Troy ka han Dios Anak, dida kana tangdo han pagsumati ha imo nga magpapanamkon ka tungud la han larang han Espiritu Santo ngan diri mawawara an imo kauray.

Maaram kaman, iroy namon nga dinhi ha tuna diri kami binubulagan han panulay nga malaw-ay. Dinhi ngahaw ha amon lawas nagdadara kami hini nga malaw-ay nga sala. An kalibutan nabulig pa hin pagkabig han amon mga kasingkasing pinaagi hin mga hikiritan ug hidurunggan nga nakakapukaw han mahugaw nga mga karuyagon. Hain man aayup nga diri kami pagdag-on kon diri ngada ha imo, magturutdo han kaputli? Hin-o man an amon dadaongan kon diri ikaw nga mahibaro ka pagsalikway hini nga panulay?

Sanglit Virgen nga gisasantosi, tagi kami hin masarig nga taming nga kalagnon nga amon ikaaato han malaw-ay. Aghata an amon mga kasingkasing hin pag ato hin dayuday, hin masukot nga pagkarawat dinhi ha amon dughan han Lawas ni Jesucristo, tutdoi kami hin pagpugong han Amon lawas ug paglikay han ngatanan nga mga kataragman hini nga sala. Ayaw gad itugot nga malumay kami, inin imo- mga Anak, dida han kalutakan han sala nga malaw-ay; ayaw itugot nga ini nga hilo makamatay han amon kinabuhi nga espirituhanon.

Itinutubyan namon ha imo mga kamot an amon kaputli; ikaw in pagbantay, maloloy-on nga Iroy, hini nga bukad han amon kinabuhi basi diri malaya, lugod madara namon nga marabon pa ngadto hadto nga ginhadian diin an mga putli gin-andaman hin lingkuranan nga harani han Manunubos an Dios han kauray. Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

IKAWALO KA ADLAW

Pangaroa ta kan Maria Santicima dida hini nga adlaw an gawi han kamasinugtanon, siyahan sa Dios, ikaduha hadton may mga gahum ha aton.

PAG-AMPO: “Iini ako nga uripon han Ginuo, matuman dinhi ha akon sugad han imo mga pulong.” lni nga imo mga baton han angel, Iroy namon nga langitnon, amo an nagpapadayag han kamasinugtanon han amon kasingkasing han kaburut-on sa Dios. Ngan gin-alagad mo an pagbuot sa Dios, diri la dida han pagtungdi ha imo hin pagpanamkun han anak sa Dios, kundi ha ngatanan nga higayon bisan kon an sugo ha imo papag-antos hin mapait nga kakurian. Andam an imo kasingkasing hin pagsugot han kaburut-on han Dios Amay nga an imo bugtong nga Anak, an Anak mo nga minayuyo, pagdag-on ngadto han hukmanan sugad hin usa nga kriminal, paghampakon ngada han panugo han bug-os nga kalawasan pagpudongpudongan hin mga tunok nga nanulot han ulo ug ha katapusan, igraysang sa Cruz  ug namatay ha butnga hin waray na sugad nga pag-antos. Nakada ka, Virgen Santicima, ha tiilan han Cruz, gintud-an ka han dugo han imo hinigugma nga Anak nga nadaligdig ha Iya Lawas, kundi an imo hunahuna waray paglaris han paglarang han Dios Amay, lugod iginhalad mo an imo pagsugot tubtub nga kinarawat mo ha imo mga butkon an patay na nga Lawas Niya.

Nangangamuyo kami ha imo, putli namon nga Iroy, nga tutduan mo kami hin pag-alagad han kaburut-on sa Dios, diri la dida ha mga higayon nga ini nga butang nga pag alagad sa Dios makahatag ha amon hin dako nga kabiduan. Bisan kon paagi-on kami hin dagko nga kakurian, bisan kon pagkinahanglanon nga talikdan namon an mga butang nga amon inawilan ug pinalabi dinhi ha tuna, bisan pa ngani kon, pagkinahanglanon an amon kinabuhi dida ha pagsugot sa Dios, diri unta kami magruhaduha, lugod ma-andam kami in pagyukbo han kaladnganan han langit.

Tutdoi liwat kami ug pasunda hin kamasinugtanon han amon mga kag-anak ug mga labaw dinhi ha kalibutan, mga gintungdan sa Dios han Iya mga kaladnganan, basi magmamurayaw an amon kinabuhi nga maka-sulsog kami han dalan nga matadong ngadto han Diosnon nga ginhadian. Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

IKASIYAM KA ADLAW

Dida hin nga adlaw, pangaro kita kan Maria Santicima han gawi han kamainampuon.

PAG-AMPO: Putli namon nga Iroy, iginsugo ngan igintutdo ha imo Diosnon nga Anak an pag-ampo. Ha pagsugot hini nga sugo, sunod han pagpasubad nga sadang namon pagsundon amo an imo kamainampuon. Didto ha Belen ha mga adlaw nga nakakakugos ka pa han Diosnon nga Bata; didto ha Nazaret han nakada ha landong han imo mga pagpaura an batan-on nga Jesus; didto ha Jerusalem han nagsusunod ka han imo Anak ha dalan han Calbaryo; ngan didto han natukdaw ka ha tiilan ha Cruz. Lumos an kasingkasing hin kabiduan, mag-ampo hin pagdayeg sa Dios; mga pag-ampo hin pangamuyo ngan mga pag-ampo hin pagpasalamat.

Gisasantosi nga Iroy, pa-angbita gad kami han aada an kalag ha atubangan han iya Dios nga iya iginkakahimangraw, iya ginsusumatan han mga tinago nga pangandoy nga pinangangaruan han katumanan han iya mga hingyap. Pakilalaha kami nga dida han pag-ampo, haraniay ha amon hi Jesus, nga haros kakaptan namon an Iya mga kamot, namamati han amon mga pulong, nagpapatapod han Iya mga pagkaluoy. Pabatia kami hin lunsay nga pagkausa han amon kalag ug an Manunubos dida ha pag-ampo; pabatia kami hini nga kalipay nga sugad hin usa nga mag-uruna han himaya nga langitnon.

Sangpita an amon mga kasingkasing hin pag-ampo, Iroy namon, dida kon pagkakabigon kami han panulay hin pakasala, dida kon makarawat kami hin mga hatag tikang ha langit ngan dida kon mahimumutang kami ha butnga hin mga kakurian. Labi na, kabiga kami hin kamainampuon ha atubangan ni Jesucristo dida ha Santasima Sacramento ha Altar basi kon mahiara an amon kalag hin pakighimangraw ug paghaharani ha Iya, ikapungot namon an pagbulag ha lya dida han pakasala ngan matakos kami paghitam-po ha Iya didto ha ginhadian ha langit. Amen.

Yana nga tagsatagsa magpahayag kan Maria Santicima han mga grasya nga buot niya pangaruon dida hini nga Novena.

O Maria nga iginpanamkon nga waray sa1a.

Ig-ampo kami adin mga nadangop ha imo.

Maghimaya ka Maria...

Himaya sa Amay...

Ini nga batonbaton, makatulo balika.

pagampokita.com

Table of Contents

PAKIPASAYLO:

PAG-AMPO IKINAADLAW:

SYAHAN NGA ADLAW

ORHI NGA PAG-AMPO HA IKINAADLAW

IKADUHA KA ADLAW

IKATULO KAADLAW

IKAUPAT KAADLAW

IKALIMA KAADLAW

IKAUNOM KAADLAW

IKAPITO KAADLAW

IKAWALO KA ADLAW

IKASIYAM KA ADLAW